**Luís Telmo Bernárdez Santomé**, mellor coñecido coma **Telmo Bernárdez**, nado en Redondela o 11 de abril de 1885 e finado en Pontevedra o 12 de novembro de 1936, foi un médico e político galego.

Traxectoria
-----------

Nado na mesma casa que o xeneral Rubín, fillo de Basilio Bernárdez Otero. Foi un dos impulsores do movemento político coñecido como agrarismo, que loitaba contra a opresión e o academento\* de solucións formais para os problemas do campesiñado, foi redactor de *Nueva Gente* (1906) e *La Opinión* (1909). O 17 de febreiro de 1923 foi elixido alcalde de Redondela, cargo dende o que seguiu a defender posturas agraristas, manténdose no cargo até a instauración do réxime ditatorial de Miguel Primo de Rivera, o 13 de setembro dese mesmo ano, momento no que renunciou ao seu posto. Exerceu tamén de doutor municipal, após ser nomeado oficialmente pola Xunta Municipal do concello de Redondela, o 10 de novembro de 1923. En 1928 pasou a ser vicepresidente do Colexio Oficial de Médicos de Pontevedra.

Durante a República foi delegado gobernativo en Redondela, e nas eleccións de 1933 presentouse a deputado pola provincia de Pontevedra, pero non conseguiu escano. En febreiro de 1936 foi nomeado delegado do goberno na Confederación Hidrográfica do Miño e en abril foi elixido compromisario para a elección do presidente da República. Foi Xefe provincial de Izquierda Republicana.

Placa en Pontevedra en memoria dos fusilados o 12 de novembro de 1936.
Trala sublevación do 18 de xullo de 1936 percorreu as rúas de Redondela tranquilizando e convencendo aos veciños de que non opuxeran resistencia. Foi detido o 5 de setembro e encarcerado en Vigo, no campo de concentración da illa de San Simón e Pontevedra. Sometido a xuízo sumarísimo, foi condenado a morte, sendo fusilado o 12 de novembro na estrada de Campañó. A súa familia e círculo social foi fortemente represaliado.

|  |  |  |
| --- | --- | --- |
| Predecesor:**Buenhijo Pérez Sobrino** |  **Alcalde de Redondela** 1923 | Sucesor:**Casimiro Movilla Rodríguez** |

Vida persoal
------------

Casou con Isabel Gómez Costas; dous dos seus fillos, Telmo e Jesús, mestres, foron depurados e encarcerados; a nai exiliouse en Portugal cos outros fillos José, Pedro, Isabel (tamén mestre), María, Rita e Carmela.

Recoñecementos
--------------

Déronlle o seu nome á rúa José Regojo de Redondela en 1931. En 1979 volvéronlle dedicar unha rúa en Redondela.

O 24 de setembro de 2015 o concello de Redondela nomeou a Telmo Bernárdez coma Persoeiro do ano 2015, a proposta da asociación cultural Alejandro Otero. Así, inaugurouse unha placa conmemorativa na súa vivenda familiar, e realizouse unha exposición monográfica da súa traxectoria na sala de exposicións Multiúsos da Xunqueira.

Notas
-----

1. ↑  Araújo Figueroa, Isaac Borja (2015). *Un bo e xeneroso*. Redondela: Concello de Redondela. pp. 19–20.
2. ↑  Queimaliños, MX. Radio Redondela, ed. "Redondela reivindica a Don Telmo no aniversario do seu asasinato". Arquivado dende o orixinal o 05 de marzo de 2016. Consultado o 31 de decembro de 2015.
3. ↑  Isabel Gómez volta á Terra
4. ↑  Pinacho, Antonio. "Redondela nombra personaje del año a Telmo Bernárdez en su 130 aniversario". *Faro de Vigo*. Consultado o 31 de decembro de 2015.
5. ↑  "Redondela homenajea a Telmo Bernárdez con una ofrenda floral y una exposición sobre su vida". *Faro de Vigo*. Consultado o 31 de decembro de 2015.

Véxase tamén
------------

### Bibliografía

* Amoedo López, Gonzalo; Gil Moure, Roberto (2001). *A prensa en Redondela. Aproximación histórica 1883-1933*. Redondela: Concello. pp. 34–35. ISBN 84-8302-720-8.
* Lamela García, V. Luis (1993). *Inmolados gallegos. Alexandro Bóveda, Víctor Casas, Telmo Bernárdez, Adrio Barreiro..*. Sada: Ediciós do Castro. ISBN 84-7492-655-6.  *(en castelán)*

### Ligazóns externas

* Anecdotario redondelán
* Telmo Bernárdez na páxina web *Nomes e Voces*.

|  |  |
| --- | --- |
| Control de autoridades | 
* Wd: Q12400986
* WorldCat
* VIAF: 3146029571135822417
* BNE: XX5588287

 |